**Päkapikk**

Oli kaunis ja vaikne jõuluõhtu. Õues sadas valget laia lund. Metsaäärses talukeses elas üks kummaline perekond: kasuema, tema tütar ja kasulaps Mari. Mari isa oli juba mõned aastad tagasi surnud ja nii jäigi ta elama koos oma kasuemaga ja poolõega.

Kasuema ei olnud eriti lahke ja hooliv Mari vastu, küll aga poputas ta oma enda tütart Tiinat. Talu pidi korras hoidma, nõud pesema, koristama ja toitu valmistama ainult Mari. Teised ainult laisklesid, magasid ja unistasid ilusatest jõuludest ja paljudest kingitustest.

Ühel hommikul avastas kuri kasuema, et temal ja Tiinal ei käi päkapikud. Sussid, mis olid neil aknalaual, olid kogu aeg tühjad. Kuna Mari oli elanud kogu aeg nii rasket elu, siis tema ei julgenud isegi unistada, et ka talle võiks päkapikk midagi tuua. Mari tegi parajasti köögis piparkooke, kui kasuema tormas kööki ja käskis Maril kõik tööd pooleli jätta ja minna metsa päkapikku otsima. Marile öeldi, et enne ärgu koju tulgu, kui ta on leidnud päkapiku, kes ka neile sussi sisse kingitusi tooks.

Maril polnud isegi korralikke talveriideid, millega minna talvisel ajal metsa. Ta võttis kapist oma armsa ema kingitud sooja valge pleedi ja asus teele. Väljas hakkas juba vaikselt pimedaks minema. Ja Maril tuli meelde, et õnneks on tal taskus üks küünal. Ta oli jõudnud juba oma teekonnaga päris sügavasse metsa, kuid päkapikust polnud jälgegi. Teda tulid vaid tervitama teised metsaloomad, kellega ta oli juba tuttav. Neile sõpradele jagas ta oma taskus olnud leivapalakesi. Mari oli otsimisest nii väsinud, et süütas küünla ja jäi kuuse alla tukkuma. Kui kaua ta seal tukkunud oli, seda ei tea keegi. Teda äratas õrn kellukese helin, mis kostus tema selja tagant. Ümber pöörates nägi ta, et tema ees seisis päris ehe päkapikk. Mari silmad lõid rõõmust särama ja tal oli väga hea meel. Ta jutustas päkapikule oma loo ja sellest, kuidas ta tunneb ennast üksikuna. Päkapiku nimi oli Paul ja nad otsustasid mida ja kuidas edasi teha.

Päkapikk soovitas Maril tulla tema juurde elama ja kurjale kasuemale ja Tiinale lubas ta igal hommikul sussi sisse viia suure vitsakimbu. Mari oli väga õnnelik elades päkapikk Pauli kodus. Ta valmistas Paulile iga päev maitsvat toitu, koristas ja aitas kingitusi pakkida. Mari usub nüüd jõuluimedesse ja ootab alati pikkisilmi jõuluaega. Kuri kasuema ja Tiina aga elavad oma kurjuses

edasi ja ei salli jõule silma otsaski. Teile kõigile aga kaunist ja rahulikku jõuluaega!

Helena Loit

5.b klass

Parksepa Keskkool